永錫生日以詩壽之
作者：趙鼎臣
朝代：宋

paragraphs: 酌君以御府黄封之酒，泛君以江南白玉之巵。
祝君以歲寒後凋之壽，頌君以鮐背難老之詞。
十年聞名不相識，一日傾蓋無復疑。
文如錦繡可貴重，行似金玉無瑕疵。
詔書求賢意不淺，嚴徐賈馬爭推薦。
大蟲老鼠本殊科，李耳韓非偶同傳。
看君此舉不匆匆，白日青霄意氣中。
上方未賜尚書履，烏府先騎御史驄。
我當報罷歸可必，却向軍中弄刀筆。
今朝判得一醉無，請辦黄封作生日。